Ta toron ne xumuhu' me ac caparut na.
Howa jun Iri' Jam,
howa xine quem.
Pain xiricon Te pain pawin cain,
ma' mija na oro ca to pan xi' hwe cain.
Mo xi om iri'o' ne,
om xi tomi' hwet xuhu' pain.
Wara ara xo' tain ca to pan xi' hwe ta.
Mao iri ta' ne,
ara xo' ac tain tara ca to xi' nuhu',
in qui' ac ta' tara,
cut mama' ac xuhu' tara pain i cain quem.
Ma' ta to ho' cara mahu' pain ca pe pan ta' pain i cain inuhu' ta.
Querec pin' hwein wana ca ac ta' ta' pain ca mao ta' ta' ca' quem ac caparut na.
Taramaxicon ne ac con na Tomé.
Om ca taxi' urut pum pain ca mao ta' ma ma' quem.
Cain' xi querec pin' ac urut pain wana ca ac ta' ma ma' quem na ca tomi' con ma'.
Om na,
wata' co Iri' Wanaxicon Te Iri' Jam pan cwa' ta ac ca na Jeju.
Wata' co an hwet mi' nuhu' pain ca iri'o' wa con.
Wata' co mi' nuhu' pain ca e' cara wa quem.
Xica' pe ina pain ca mi' taxi' xuhu' pain ca hwet hun Te ta.
Om na xucun.
Mo xi querec pin' iri'o' mahu',
querec pin' ac hun xira Te quem.
Ane querec pin' pin hun pain xocori ca' ne.
Querec hun quem,
ac i ma' na ca tomi' caparut ma'.
Taramaxicon ne ac ca na Filipe.
An hwet mi' xut con Cote ma quem.
Je ca param urut ca',
om na xijein carawa ca param urut ca' na ca tomi' con ma'.
Cain' cain' xima quem Filipe ac ca na Jeju.
Pain cara pane ca pe ho' xuhu' ca'.
Om ca querec pin' querec mapa' ra?
Wari' co querec napa',
querec ac con na Te.
Para an hwet mi' xut con Cote ma mapa' ma' quem?
Om ca howa mapa' pain ca win cwere ton Te ra?
Om ca howa mon pain ca win cwere pan capa' quem ra?
Oro ca tomi' ne ca tomi' xuhu' ca',
om ca maqui' nein ca coromicat ne.
Maqui' non Te co pe ho' napa'.
Oro ca tomi' ne ca',
oro ca ara ne ca' quem,
wirico Te na co tomi' pan nain.
Wirico co ara pan nain quem.
Howa xine pain ca tomi' xuhu' ca':
Win cwere inon Te.
Win cwere napa' quem.
Mo ta om howa mahu' pain ca taraju hwein ca tomi' ne ca',
je xi howa mahu' pain ca querec hwein oro ca ara ne ca' quem?
Je ca tomi' xuhu' ca',
tomi' iri'o' inuhu':
Mo ta howa mahu',
ara ac hwein tara oro carawa ca an xiho' nain ca ara ta' ca'.
Hwara' opa tiquin' tamana tara oro ca ara xi' hwe quem.
Xi om ne ca hwet ton ara ton Te ta.
Oro carawa ca mi' xut pain hun Te ma',
pain ca an hwet mi' hun pain wuxu pain ca mi' naparut pain ca tomi' urut pum ca' hun pata',
ara mi' ac xuhu' pain tara.
Ma' ta an hwet mi' xuhu' pain ca hwara' opa nucun Te pain ca awi tamana nucun ta inuhu'.
Ara mi' xuhu' pain oro ca mi' xut pain hun ma',
pain ca an hwet mi' hun pain wuxu pain ca mi' naparut pain ca tomi' urut pum ca' hun pata' na ca tomi' caparut ma'.